Unisa gaan vir eers voort met nuwe taalbeleidUnisa-kampus. Foto: Izelle Jacobs / Unisa Die Pretoriase hooggeregshof het vandag beslis die Universiteit van Suid-Afrika (Unisa) kan vir nou voortgaan met die implementering van sy 2017-taalbeleid, hangende ŉ hofaansoek deur AfriForum om die beleid ongrondwetlik te laat verklaar. Unisa se nuwe taalbeleid bepaal Engels sal van 2017 die enigste taal van onderrig aan dié instelling wees en dat Afrikaans, wat tans die medium van onderrig vir tussen 20 000 en 30 000 studente aan dié instelling is, voortaan nie meer gebruik gaan word nie. AfriForum het die hof versoek om die universiteit deur middel van ŉ interdik te verplig om te wag met die implementering van die taalbeleid totdat die grondwetlikheid van die nuwe beleid in die hof getoets kan word. Die hof het egter bevind geen onomkeerbare skade kan aangerig word deur solank voort te gaan met die implementering van die taalbeleid nie en het daarom nie AfriForum se aansoek toegestaan nie. Alana Bailey, adjunk uitvoerende hoof van AfriForum, het aan Maroela Media gesê Unisa het in hofstukke aangedui studente wat tans in Afrikaans studeer sal toegelaat word om hul studies in Afrikaans te voltooi en slegs nuwe studente sal nie toegelaat word om in Afrikaans te studeer nie. “Ek dink dit is op grond hiervan dat die hof besluit het dit is nie dringend dat die implementering van die taalbeleid dadelik gestuit moet word nie,” het Bailey gesê. Sy het gesê AfriForum is steeds gereed om die universiteitsbestuur self in die hof te pak oor die beleid en het klaar die hofstukke daarvoor ingedien. “Ons wag nog op ŉ datum wanneer die saak aangehoor sal word, maar die hofrolle is so vol dat ons bekommerd is die saak sal dalk eers volgende jaar aangehoor word. Ons sal egter alles in ons vermoë doen om so gou as moontlik ŉ hofdatum te kry,” het sy gesê. Bailey het Afrikaanse studente aangemoedig om in die lig van vandag se hofuitspraak hul behoefte aan Afrikaanse studie onder die universiteitsowerhede se aandag te bring. “Die howe kan die regte beskerm, maar die toekoms van die taal lê veral in Afrikaanssprekendes se hande. Dit is hul plig om dit op te eis en te gebruik. Hulle moet self ook hulle misnoeë met die nuwe beleid en implementering daarvan duidelik maak,” het Bailey gesê. “AfriForum beskou die beskerming van studente se grondwetlike reg tot Afrikaanse onderrig as baie belangrik en is bereid om dit tot op die hoogste vlak met regsaksie te verdedig.”